CELEX: 32012D0323
Language: lt
Date: 1340323200000
Title: 2012/323/ES: 2012 m. birželio 22 d. Tarybos įgyvendinimo sprendimas, kuriuo panaikinamas Sanglaudos fondo įsipareigojimų Vengrijai sustabdymas

26.6.2012   
            
            
               LT
            
            
               Europos Sąjungos oficialusis leidinys
            
            
               L 165/46
            
         TARYBOS ĮGYVENDINIMO SPRENDIMAS
   2012 m. birželio 22 d.
   kuriuo panaikinamas Sanglaudos fondo įsipareigojimų Vengrijai sustabdymas
   (2012/323/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. liepos 11 d. Tarybos reglamentą (EB) Nr. 1084/2006, įsteigiantį Sanglaudos fondą (1), ypač į jo 4 straipsnio 2 dalį,
   atsižvelgdama į Europos Komisijos pasiūlymą,
   kadangi:
   
               (1)
            
            
               Reglamento (EB) Nr. 1084/2006 4 straipsnyje išdėstytos Sanglaudos fondo paramai gauti sąlygos. Pagal to straipsnio 1 dalį Taryba gali nuspręsti sustabdyti visų arba dalies Sanglaudos fondo įsipareigojimų atitinkamai valstybei narei vykdymą nuo kitų metų po sprendimo sustabdyti įsipareigojimus priėmimo sausio 1 d., jei pagal Sutarties dėl Europos Sąjungos veikimo (SESV) 126 straipsnio 8 dalį ji nustatė, kad atitinkama valstybė narė nesiėmė veiksmingų priemonių reaguodama į Tarybos rekomendaciją, priimtą remiantis SESV 126 straipsnio 7 dalimi;
            
         
               (2)
            
            
               2004 m. liepos 5 d. Taryba Sprendimu 2004/918/EB dėl perviršinio biudžeto deficito Vengrijoje (2) pagal Europos bendrijos steigimo sutarties (EB sutarties) 104 straipsnio 6 dalį nusprendė, kad Vengrijoje susidaręs perviršinis deficitas. Taryba Vengrijai skirtą pirmą rekomendaciją pagal EB sutarties 104 straipsnio 7 dalį priėmė 2004 m. liepos 5 d., antrą rekomendaciją – 2005 m. kovo 8 d. ir trečią rekomendaciją, kurios visos buvo skirtos Vengrijai, – 2006 m. spalio 10 d.2009 m. liepos 7 d. Taryba priėmė ketvirtą tokią rekomendaciją (2009 m. liepos 7 d. Tarybos rekomendaciją) siekiant ištaisyti perviršinio valdžios sektoriaus deficito padėtį ne vėliau kaip 2011 m.;
            
         
               (3)
            
            
               2012 m. sausio 24 d. Taryba priėmė Sprendimą 2012/139/ES, kuriuo nustatoma, ar Vengrija ėmėsi veiksmingų priemonių atsižvelgdama į 2009 m. liepos 7 d. Tarybos rekomendaciją (3) pagal SESV 126 straipsnio 8 dalį, kuriame nustatyta, kad Vengrija nesiėmė veiksmingų priemonių perviršiniam valdžios sektoriaus deficitui panaikinti atsižvelgdama į 2009 m. liepos 7 d. Tarybos rekomendaciją per toje rekomendacijoje nustatytą laikotarpį;
            
         
               (4)
            
            
               2012 m. kovo 13 d. Įgyvendinimo sprendimu 2012/156/ES, kuriuo sustabdomi įsipareigojimai teikti lėšas iš Sanglaudos fondo Vengrijai nuo 2013 m. sausio 1 d. (4) Taryba nusprendė sustabdyti dalį Sanglaudos fondo įsipareigojimų Vengrijai nuo 2013 m. sausio 1 d. pagal Reglamento (EB) Nr. 1084/2006 4 straipsnį. Sprendimu dėl sustabdomų Sanglaudos fondo įsipareigojimų sumos siekta užtikrinti, kad sustabdymas būtų veiksmingas ir proporcingas, kartu atsižvelgiant į dabartinę bendrą Europos Sąjungos ekonominę padėtį ir santykinę Sanglaudos fondo svarbą atitinkamos valstybės narės ekonomikai. Tarybos nuomone, pirmą kartą taikant Reglamento (EB) Nr. 1084/2006 4 straipsnio 1 dalį atitinkamai valstybei narei, būtent Vengrijai, buvo tinkama nustatyti Sanglaudos fondo lėšų 50 % sumą 2013 m. neviršijant didžiausios 0,5 % Komisijos tarnybų numatomo tos valstybės narės nominalaus BVP ribos. Atitinkamai Taryba nusprendė nuo 2013 m. sausio 1 d. sustabdyti 495 184 000 EUR Sanglaudos fondo įsipareigojimų Vengrijai;
            
         
               (5)
            
            
               taip pat kovo 13 d. Taryba pateikė patikslintą rekomendaciją Vengrijai pagal SESV 126 straipsnio 7 dalį (2012 m. kovo 13 d. Tarybos rekomendacija), kurioje nustatė perviršinio deficito padėties ištaisymo terminą – 2012 m. Konkrečiai, Vengrijai rekomenduota: imtis bent ½ % BVP papildomų fiskalinių pastangų, toliau konkretizuojant ir įgyvendinant struktūrinio pobūdžio konsolidavimo priemones, siekiant užtikrinti, kad būtų pasiektas 2012 m. deficito tikslas – 2,5 % BVP; nominaliojo balanso gerinimui skirti galimas nenumatytąsias pajamas; imtis reikalingų papildomų struktūrinio pobūdžio priemonių, siekiant užtikrinti, kad 2013 m. deficitas išliktų gerokai žemiau 3 % BVP ribos; ir į būsimus biudžeto įstatymus įtraukti pakankamo rezervo nuostatas. Kartu Taryba pabrėžė, kad biudžeto koregavimas turėtų padėti sugrįžti prie bendrosios valdžios sektoriaus skolos santykio mažėjimo tendencijų ir kad jį taip pat reikia paremti įgyvendinant fiskalinio valdymo sistemos tobulinimo pasiūlymus;
            
         
               (6)
            
            
               2012 m. balandžio 23 d. Vengrija pateikė metinę atnaujintą konvergencijos programą, kurioje išdėstyta biudžeto strategija siekiant užtikrinti, kad perviršinis deficitas būtų tvariai panaikintas iki 2012 m. termino. Oficialūs deficito tikslai ir planuojamos fiskalinės pastangos atitinka 2012 m. kovo 13 d. Tarybos rekomendaciją. Programoje patvirtinamas ankstesnis vidutinės trukmės tikslas – 1,5 % BVP, kurį planuojama pasiekti iki 2013 m. Pagal atnaujintą programą valstybės skola nuolat mažinama per visą programos laikotarpį ir 2013 m. sumažėja iki 77 % BVP, o 2015 m. – iki mažiau nei 73 % BVP. Kalbant apie fiskalinio valdymo reformą, valdžios institucijos paskelbė, kad jos pateiks Parlamentui būtinus pakeitimus per pavasario sesiją;
            
         
               (7)
            
            
               remdamasi viešai prieinama informacija, Komisija 2012 m. gegužės 30 d. komunikate padarė išvadą, kad Vengrija ėmėsi būtinų taisomųjų priemonių, kuriomis užtikrinama tinkama pažanga siekiant panaikinti perviršinį deficitą. Visų pirma numatoma, kad biudžeto deficitas pasieks 2,5 % BVP 2012 m. ir liks gerokai mažesnis už 3 % BVP pamatinę vertę 2013 m., kaip kovo mėn. rekomendavo Taryba. Atsižvelgdamos į visą viešai prieinamą informaciją, kurią vyriausybė pateikė nuo kovo mėn. vidurio, konkrečiai Komisijos tarnybos prognozuoja, kad 2013 m. deficitas pasieks 2,7 % BVP. Taip pat atsižvelgiant į potencialaus BVP augimo koregavimo poveikį ir numatomą nuokrypį nuo standartinio mokesčių elastingumo, galima laikyti, kad fiskalinės pastangos 2012 m. iš esmės atitinka reikalavimus. Rekomendacijas dėl nenumatytųjų pajamų naudojimo ir pakankamo rezervo nuostatų įtraukimo į būsimus biudžetus dar reikės įgyvendinti. Remiantis 2012 m. pavasario prognoze numatoma, kad valdžios sektoriaus skola sumažės iki 78,5 % BVP 2012 m. ir dar šiek tiek 2013 m. Galiausiai, tam tikra pažanga padaryta tobulinant fiskalinio valdymo sistemą, tačiau dar reikia parengti svarbių reformų projektus ir juos priimti iki Parlamento pavasario sesijos pabaigos. Turėdama omenyje šias aplinkybes ir naujausius blogesnius, nei tikėtasi, pirmojo ketvirčio augimo duomenis, Komisija ir toliau atidžiai stebės biudžeto pokyčius Vengrijoje;
            
         
               (8)
            
            
               apskritai Vengrija ėmėsi būtinų taisomųjų priemonių, atsižvelgdama į 2012 m. kovo 13 d. Tarybos rekomendaciją, kad panaikintų perviršinį deficitą iki Tarybos nustatyto termino. Todėl Įgyvendinimo sprendimas 2012/156/ES, kuriuo sustabdoma dalis Sanglaudos fondo įsipareigojimų Vengrijai, turėtų būti panaikintas;
            
         
               (9)
            
            
               jei bet kuriuo metu prieš panaikinant sprendimą dėl perviršinio deficito pagal SESV 126 straipsnio 12 dalį nustatoma, kad taikomos priemonės yra netinkamos, Taryba, atsižvelgdama į Komisijos rekomendaciją, turėtų priimti naują sprendimą pagal SESV 126 straipsnio 8 dalį. Tokiu atveju, ji gali, atsižvelgdama į Komisijos pasiūlymą, priimti sprendimą sustabdyti Sanglaudos fondo įsipareigojimus,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimu 2012/156/ES nustatytas dalinis Sanglaudos fondo įsipareigojimų Vengrijai sustabdymas panaikinamas.
   2 straipsnis
   Šis sprendimas skirtas Vengrijai.
   
      Priimta Liuksemburge 2012 m. birželio 22 d.
      
         
            Tarybos vardu
         
         
            Pirmininkė
         
         M. VESTAGER
      
   
   
      (1)  OL L 210, 2006 7 31, p. 79.
   
      (2)  OL L 389, 2004 12 30, p. 27.
   
      (3)  OL L 66, 2012 3 6, p. 6.
   
      (4)  OL L 78, 2012 3 17, p. 19.